એ આખી રાત ત્રણમાંથી કોઈ ઊંઘી શક્યા નહિ. વિલીએ ભારત જવું જોઈએ એ વિશે હવે કોઈને કશી શંકા રહી ન હતી. રાત્રે ઈયાનના ઘરે પહોંચીને ત્રણેયે પહેલાં તો ક્યાંય સુધી પંડિતજીની વાતો પર જ ચર્ચા કરી. સપનામાં આવતી સ્ત્રી જો ઈરમા જ છે તો તેની કઈ અતૃપ્ત ઈચ્છા હોઈ શકે એ વિશે પણ તેમણે ચર્ચાઓ કરી. ભારત જેવા તદ્દન અજાણ્યા દેશમાં જવા માટે શું શું તકલીફો પડશે, કેટલું રોકાવું પડશે, કેવી વ્યવસ્થાઓ જોઈશે તેની ય ચર્ચાઓ થઈ.